
Iэтащхьэм къыбгъэдэкI тыгъэ
Къэрэшей-Шэрджэс. Хэкум и хъумакIуэм и махуэм ирихьэлIэу КъШР-м и Iэтащхьэм Ленинград блокадэр зи нэгу щIэкIа нэхъыжьыфIхэм гулъытэ яхуищIащ.
Темрезов Рашид къыбгъэдэкI фэеплъ саугъэтхэр абыхэм яIэригъэхьащ КъШР-м и ЦIыхубэ Зэхуэсым промышленностымкIэ, транспортымкIэ, зэпыщIэныгъэхэмрэ энергетикэмкIэ и комитетым и унафэщI Къэзанокъуэ Кърым.
Депутатыр зэман бзаджэр зи нэгу щIэкIа блокадникхэм я хьэщIащ, республикэм и унафэщIхэм къабгъэдэкIыу махуэшхуэмкIэ ехъуэхъуащ, узыншагъэ, мамырыгъэ, зэIузэпэщыгъэ яIэмэ зэригуапэр яжриIащ. Ахэр Беслъэней къуажэм щыщ Агыржанокъуэ Мусэ, Московскэ посёлкэм щыпсэу Адзын Рэмэзан, Адыгэ-Хьэблэ къуажэм щыщ Цей Владимир, Черкесск щыпсэу Хэжь Рэмэзан сымэщ.
Меларди 100-м нэблагъэ
Адыгей. Республикэм и экономикэм иужьрей илъэсиблым сом меларди 100-м нэблагъэ халъхьащ. Ауэ щыхъукIи, федеральнэ программэхэм хуаутIыпщ ахъшэр зэрагъэмэщIам, щIыналъэм и энергетикэ лъэщагъыр зэрыхуримыкъужым къыхэкIыу иужь илъэситIым къалэжьхэм кIэрыхуащ.
ЩыщIэныгъэхэр щыIэми, Адыгейм щыпхагъэкIыну проект зыбжанэм я фIыгъэкIэ зэман гъунэгъум инвестицэ мылъкуу нэхъыбэ къаIэрыхьэну щогугъ. Абыхэм ящыщщ щIыдагъэхэкIым щелэжь завод Тохъутэмыкъуей районым щыухуэныр, гипсхэкIхэр щагъэхьэзырыну заводыр, нэгъуэщIхэри.
УЭРДОКЪУЭ Женя.
